«Сувар» ансамбль — 1996 йисан июндиз Азербайжандин Баку шегьерда арадал атанвай манийринни кьуьлеринлезги ансамбль. Вичин суракьар вири дуьньядиз чкӀанвай «Сувар» къе лезгийрин рикӀ алай пешекар коллектив я. Ансамбль арадал гъана, адаз регьбервал авур кас Керимрин Седакъет я.
Ансамбльдин тӀвар сув (урус. гора) + гзафвилин форма къалурзавай ар паюникай арадал атанвайди я. И тӀварцӀи лезги чилерал алай кьакьан сувар символ яз хьузва.
2004 йисуз С. Керимовади сифте яз Бакуда «Сувар» тӀвар алай кьуьлерин мектеб кардик кутуна ва хореограф Зейнал Жигерхановахъ галаз санал 10-далай гзаф цӀийи кьуьлер арадиз гъана. Гьа чӀавалай «Сувар» манийринни кьуьлерин ансамбль хьиз халкьдин рикӀ алай коллективдиз элкъвена. 2006 йисуз Азербайжандин Гьукуматдин Операдинни Балетдин Театрда кьиле фейи, ансамблдин 10 йисан юбилейдиз талукьарай концертда 50-дав агакьна маничийрини кьуьлдайбуру чпин алакьунар къалурна. Алай вахтунда «Сувар» Бакудин зурба кьуьлерин мектебдиз элкъвенва. «Сувар» ансамблди лезгийрин дегь чӀаварин кьуьлерин бинедаллаз цӀийибур туькӀуьрзава, халкьдин манийрихъ цӀийи дад кутазва.